Skoolhoof in hof oor moordkomplotArgieffoto ŉ Skoolhoof van Limpopo wat glo sy vrou wou laat vermoor, is Donderdag in die Waterval-landdroshof borgtog toegestaan. Kol. Moatshe Ngoepe, woordvoerder van die polisie, sê die 49-jarige Leon N’wandzule, skoolhoof by die Marimana High School in die Mbhokota-nedersetting naby Louis Trichardt, is borgtog van R1 000 toegestaan. Hy moet weer op 8 Januarie 2021 in die hof verskyn. N’wandzule staan tereg op aanklag van sameswering om moord te pleeg. Hy het glo op 16 Julie vanjaar ŉ man genader om sy 43-jarige vrou te vermoor, in ruil vir ŉ groot bedrag geld. Die vrou het inligting ontvang oor haar man se planne en die polisie in kennis gestel. ŉ Ondersoek is van stapel gestuur en die man is gevolglik in hegtenis geneem. Die polisie se ondersoek duur voort.